Fico, Robert, predseda vlády SR (2015-10-30):
Ďakujem pekne. Vážený pán predseda Národnej rady, dámy a páni, dovoľte mi, aby som predniesol stanovisko vlády Slovenskej republiky k návrhu skupiny poslancov Národnej rady na vyslovenie nedôvery členovi vlády Slovenskej republiky Viliamovi Čislákovi, poverenému riadením Ministerstva zdravotníctva Slovenskej republiky. (Reakcia z pléna.) Ja som zatiaľ iba pozdravil, čiže faktická poznámka iba na to, čo hovorí prvý rečník, takže asi bude nejaká faktická na môj pozdrav, taký je život. (Povedané so smiechom. Potlesk.) Skupina poslancov Národnej rady doručila 26. októbra 2015 predsedovi Národnej rady návrh na vyslovenie nedôvery ministrovi zdravotníctva a vláda prijíma k tomuto návrhu nasledovné stanovisko, ktoré sme prerokovali v stredu na rokovaní vlády. Ale predtým, dámy a páni, ak dovolíte, kým prečítam stanovisko, keby ste si zobrali v opozícii pero a papier a napísali si niektoré dátumy, pretože viem, že idete odvolávať aj mňa, máme informácie, takže, prosím vás, berte na vedomie, že tu nebudem 3. – 4. 11., budem v Košiciach a v Trebišove, 6. – 9. 11. som v Partizánskom, v Spišskej Novej Vsi, v Bardejove, v Nových Zámkoch, 11. – 15. 11. som na Malte, je tam summit, v Topoľčanoch, v Dolnom Kubíne a v Brezne, potom idem do Číny na 7 dní a potom budem v Paríži na veľkej konferencii o klimatických zmenách. Prosím, keď budete dávať návrh, to podajte tak, aby som sa mohol schôdze, samozrejme, zbytočnej, zúčastniť. (Potlesk.) Prečo som dnes tu? Dnes som tu preto, lebo po prvé mám úctu k Ústave Slovenskej republiky a môžem to hovoriť preto, lebo som tu jediný v tejto celej miestnosti, ktorý hlasoval za Ústavu Slovenskej republiky. A som tu aj preto (potlesk), lebo chcem vysloviť podporu ministrovi Čislákovi, členovi mojej vlády. Keby nemal moju podporu, tak tu už dnes nesedí. Tým, že tu sedí a obhajujem aj jeho pozíciu, to znamená, že je plnohodnotným členom mojej vlády a vláda Slovenskej republiky za ním aj stojí. Mňa skôr prekvapuje, že kto predkladá návrh na odvolanie pána ministra Čisláka, že to teda nebol bývalý minister zdravotníctva pán Uhliarik, pravdepodobne až takúto hanbu si KDH nechce urobiť, ja to ale jednoducho zosumarizujem. Pán poslanec Brocka, keď zoberieme zdravotníctvo a to, čo ste vy napáchali s pánom Uhliarikom v zdravotníctve, keby sme vám oproti bežali rýchlosťou Bolta pod 10 sekúnd, tak vás nedobehneme (smiech v sále), čo ste vy tam dorobili. (Potlesk.) Vy ste zodpovední, absolútne zodpovední za vstup Penty a za posilnenie finančnej skupiny Penta v slovenskom zdravotníctve. Vy ste rodičia Penty v slovenskom zdravotníctve! Ak sa pozrieme na všetky nominácie, ktoré robil pán Uhliarik, inak menovaný pán Pentliarik, inak sme ho ani nevolali, samozrejme, všetko to boli ľudia z Penty, všetko komplet ľudia z Penty. Predražené prenájmy, rodinné firmy, to boli teda iné krádeže a klamstvá. A my, keď si prečítame návrh, ktorý ste nám predložili, tak máme tu nejaké obvinenie riaditeľa Všeobecnej zdravotnej poisťovne z určitých zmlúv, ale on tu už nie je, je odvolaný, my sme aspoň vyvodzovali zodpovednosť. Odišiel prvý minister zdravotníctva a pani Zvolenská, urobili sa opatrenia voči šéfovi Všeobecnej zdravotnej poisťovne a potom sa šírili už iba klamstvá. Dočítali sme sa o klamstve ohľadne nového riaditeľa Všeobecnej, o pánovi Vaďurovi, že predal nejaké pozemky. Všetci ste to šírili. Žiadne pozemky neboli predané. Potom sme si prečítali klamstvo okolo štátneho tajomníka Miklošiho, zasa to boli klamstvá. Dobre, ak je problém, my ho riešime, na rozdiel od vás ľudí odvolávame. Ale vo vašom prípade, prosím vás, že vôbec máte tú hanbu sa sem posadiť a rozprávať o slovenskom zdravotníctve, to snáď nemyslíte vážne?! To snáď jednoducho nemyslíte vážne?! (Potlesk.) Preto považujem tento návrh len za prejav vašej absolútnej neschopnosti, nemáte čo predložiť, neprišli ste s ničím za štyri roky, len zle robíte, vyrušujete nás pri práci zbytočnými schôdzami, úplne zbytočnými. Máme tu ministra, ktorý je 11 mesiacov vo funkcii a sme 120 dní pred parlamentnými voľbami – čo to je za nezmysel odvolávať ministra, ktorý je vo funkcii 11 mesiacov, 120 dní pred parlamentnými voľbami, keď sám vyvodil zodpovednosť voči riaditeľovi Všeobecnej zdravotnej poisťovne? Dámy a páni, mám tu pred sebou celý rad, celý rad vecí, ktoré jednoznačne potvrdzujú, že minister zdravotníctva konal na rozdiel od vašich nominantov, preto mi dovoľte, aby som sa sústredil teraz na niekoľko vecí, ktoré ministerstvo zdravotníctva pod vedením ministra Čisláka v poslednom čase urobilo, pretože hodnotíme teraz jeho prácu. Jednou zo zámienok, hoci ten návrh na odvolanie je tak chabý jak celé KDH v politike, o ničom, ďalšou zámienkou, pre ktorú KDH a ďalší predložili tento návrh, je to, že údajne nezvládol v rezorte žiadne opatrenie na zamedzenie korupcie. Vláda je presvedčená, že aj v tomto prípade ide len o účelové tvrdenia, pretože už naozaj nemáte čo ponúknuť, tak organizujete schôdzu Národnej rady. Ja sa veľmi teším, keď podáte na mňa návrh, tak to si potom vypočujete veľmi vážne veci. Priatelia, vy tu naháňate ministra Čisláka kvôli tomu, že riaditeľ Všeobecnej zdravotnej poisťovne urobil nejaké zmluvy, kde eticky zlyhal, ale odstúpil, a čo tak si povedať pravdu o tých 300 mil. eur, o ktoré ste obrali tento štát pri privatizácii Slovenských elektrární? (Potlesk.) Ako ste jednoducho precenili majetky a kryli ste tieto svinstvá, kryli ste ich tak vo vláde v rokoch 2002 až 2006, to bola druhá Dzurindova vláda, a kryli ste ich aj vo vláde Ivety Radičovej 2010 až 2012. Na jednej jedinej veci ste okradli tento štát o 300 mil. eur a vy sem prídete a atakujete ministra zdravotníctva za to, že odvolal riaditeľa Všeobecnej zdravotnej poisťovne, lebo eticky zlyhal. Prosím vás, čo to robíte? Ako môžete také návrhy vôbec podávať? Pokiaľ ide o opatrenia týkajúce sa korupcie a ďalších vecí, bol to práve minister Čislák, ktorý zaviedol do praxe protikorupčné linky, resp. mailové schránky vo všetkých nemocniciach v správe Ministerstva zdravotníctva Slovenskej republiky. Ďalej projekt Otvorenej, transparentnej nemocnice, ktorý bol spustený a vďaka ktorému sa dostane napríklad aj nakladanie s peniazmi v našich nemocniciach pod väčší drobnohľad verejnosti. Z konkrétnych opatrení je to napríklad: vypracovať a predložiť špeciálne plány rozvoja nemocnice s veľkou mierou detailu plánovaných aktivít, pracuje sa na štandardoch pre zverejňovanie dát a transparentnosť nemocníc. Ďalej nové legislatívne pravidlá pri zverejňovaní informácií týkajúcich sa spolupráce zdravotníkov s farmaceutickými firmami, ktoré posilňujú transparentnosť vzťahov medzi farmaceutickým priemyslom a zdravotníckymi pracovníkmi. Zdravotnícke zariadenia boli zároveň hodnotené ako najaktívnejší obstarávatelia s využitím elektronického trhoviska. Tak teda ak niekto najviac využíva elektronické trhovisko, to znamená, že tam vôbec nedochádza ku kontaktu s tým, kto ponúka a kto kupuje. Vláda Slovenskej republiky poukazuje na pozitíva v okruhu pôsobnosti rezortu. Napriek nepriaznivej finančnej situácii v apríli 2012, kedy ste nám dali prázdnu špajzu, ešte aj rozbité daňové úrady komplet a vlny nepokojov zdravotníkov, sa ministerstvu podarilo zastabilizovať systém a nastoliť aký-taký sociálny zmier. V rezorte zdravotníctva sa výrazne zvyšujú platy a každoročne aj narastajú. Od januára 2016 sa platy zdravotníkov zvýšia v priemere o ďalších 16 %. Ministerstvo zaviedlo parameter chorobnosti do prerozdeľovacieho mechanizmu medzi zdravotnými poisťovňami. Nový prerozdeľovací mechanizmus priniesol doteraz pre Všeobecnú zdravotnú poisťovňu za trinásť mesiacov 38 mil. eur zo súkromných zdravotných poisťovní. Ďalším ekonomickým stabilizačným prvkom, ktorý stagnoval, je nový platobný mechanizmus, ktorý spresní úhrady zdravotných poisťovní nemocniciam podľa skutočnej nákladovosti jednotlivých hospitalizačných prípadov. Od októbra 2013 je spustený pilotný zber ekonomických informácií od nemocníc a od januára 2014 zber klinických informácií. Na základe skúseností z každodennej reality v ambulanciách, aj z diskusií, ktoré ministerstvo zdravotníctva absolvovalo s predstaviteľmi Jednoty dôchodcov, ministerstvo pripravilo novelu zákona o rozsahu zdravotnej starostlivosti, ktorá rieši problematiku poplatkov. Do platnosti vstúpila 1. apríla 2015 a novela stanovuje, za čo poskytovateľ zdravotnej starostlivosti nesmie vyberať úhradu od poistenca a zároveň čím nemôže podmieňovať poskytovanie zdravotnej starostlivosti. Ide o dôležité momenty, ktoré po rokoch neistoty vnášajú poriadok do tejto problematiky. Poistenci majú plný nárok na zdravotné výkony, ktoré sú neoddeliteľnou súčasťou zdravotnej starostlivosti, nie je dôvod, aby za ne u lekára v ambulancii platili. Platby v zdravotníctve boli dlhodobou témou, ktorá trápila slovenských občanov, nielenže o nej často diskutovali, ale stretávali sa s ich konkrétnou, neraz bizarnou podobou v ambulanciách u lekárov. Ďalšou správou pre pacientov je, že prostredníctvom zdravotnej poisťovne sa zvýšila efektivita práce. Výrazne sa znižujú čakacie doby na operácie, nemocnice dnes môžu operovať bez akéhokoľvek limitu, inými slovami, nie sú zo strany Všeobecnej zdravotnej poisťovne počty operácií nijako limitované. Znížil sa tak počet poistencov na čakacích listinách. Dnes je to viac ako 60 %. A zároveň sa zvýšilo percento operovanosti v chirurgických odboroch. Celkom aktuálnou zmenou je zníženie limitu spoluúčasti. Cieľom tejto úpravy je rozšírenie okruhu poistencov, na ktorých sa vzťahuje limit spoluúčasti, platnosť od novembra 2015. Ide o deti do šesť rokov, kde je limit spoluúčasti 8 eur za kalendárny štvrťrok, a ťažko zdravotne postihnuté deti mladšie ako šesť rokov – nula eur. Teda jednoducho tie príplatky za lieky sa výrazne znižujú. Tento krok chráni pred vysokými doplatkami za lieky občanov s najnižšími príjmami. Na základe uvedeného zaplatia na doplatkoch za lieky výrazne menej ako doteraz. Starobní dôchodcovia, invalidní dôchodcovia a držitelia preukazu ťažko zdravotne postihnutých nebudú platiť za lieky viac ako 100 eur ročne. Doterajší štvrťročný limit sa u starobných dôchodcov znižuje zo súčasných 45 eur na 25 eur, u invalidných dôchodcov a držiteľov preukazu ťažko postihnutých je pokles zo súčasných 30 eur na 25 eur. Pre ministerstvo zdravotníctva je sociálne únosná lieková politika prioritou a vďaka zmenám, ktoré sa v tejto oblasti zaviedli, pacienti pocítili pokles doplatkov za mnohé lieky. Spomínané skupiny občanov nebudú platiť za lieky viac ako 100 eur ročne. V súvislosti s liekovou politikou ešte jedna dôležitá skutočnosť. Slovensko je vďaka novej legislatíve prvou krajinou Európskej únie, ktorá sa nebála bojovať proti biznisu s vývozom liekov. Vďaka tejto legislatíve sme inšpiráciou aj pre krajiny, ktoré začínajú o podobných legislatívnych obmedzeniach uvažovať. (Potlesk.) Infraštruktúra niektorých nemocníc na Slovensku je zastaraná. Je to oblasť, ktorú bolo treba akútne riešiť, a bol to práve minister zdravotníctva Viliam Čislák, ktorý po viac ako desiatich rokov zabezpečil prísun finančných zdrojov na ich obnovu. Priemerný vek nemocničných budov je na úrovni štyridsaťdva rokov, nevyhovujúce je aj logistické usporiadanie, preto je mimoriadne pozitívne, že finančné zdroje už na modernizáciu, rekonštrukciu využívajú fakultné a univerzitné nemocnice, napríklad v Trenčíne, Žiline, Martine, Trnave, Košiciach, Nitre. Tieto peniaze jednoznačne zvýšia komfort pacientov, aj pracovné prostredie zdravotníckych pracovníkov, modernizácia prinesie nielen energetické úspory, ale aj krajšie a hygienickejšie prostredie. Ministerstvo zdravotníctva pripravilo realizovateľný plán obmeny infraštruktúry nemocníc, pričom prvým projektom bude nová Univerzitná nemocnica Bratislava. O tom, že vek všeobecných lekárov na Slovensku sa zvyšuje, že v niektorých regiónoch je ich už nedostatok, sa dlhé roky diskutovalo. Riešenia, žiaľ, neprichádzali a až táto vláda sa vôbec prvýkrát začala reálne zaoberať problematikou starnúcich lekárov prvého kontaktu a po dlhých rokoch sľubov prišli prvé zmeny. Ministerstvo pripravilo významné kroky na riešenie situácie v oblasti všeobecného lekárstva, cieľom je zvýšiť kompetencie všeobecných lekárov a znižovať ich vekový priemer. V školskom roku 2013/2014 sa začal rezidentský program, ktorý napomáha príprave nových všeobecných lekárov, skvalitní všeobecné lekárstvo, zvýši záujem mladých lekárov o tento odbor, finančne ho zatraktívni, najmä z dôvodu rozširovania kompetencií všeobecných lekárov. Výsledkom bude znižovanie vekového priemeru lekárov a zvýšenie kvality zdravotnej starostlivosti v primárnom kontakte. Od januára 2014 sa postupne rozširujú kompetencie všeobecných lekárov, pričom v trende rozširovania kompetencií ministerstvo zdravotníctva bude pokračovať. A je to jedna z ciest, ako počty všeobecných lekárov zvýšiť a zabezpečiť, aby občania mali prístup ku kvalitnej primárnej zdravotnej starostlivosti. Dámy a páni, mohol by som pokračovať v mnohých ďalších skutočnostiach. My netvrdíme, že zdravotníctvo je v perfektnom stave. To sme nikdy netvrdili a vieme, že to je najcitlivejšie vnímaný rezort. Čo však tvrdíme, je, že tu je minister 11ť mesiacov. Tvrdíme, že tento minister za 11 mesiacov robil, čo mohol, a najmä vyvodzoval zodpovednosť, ak došlo k zlyhaniu. Ak teda zlyhal riaditeľ Všeobecnej zdravotnej poisťovne napríklad morálne alebo eticky, došlo správne rozhodnutie, že dnes už nie je tento človek riaditeľom Všeobecnej zdravotnej poisťovne. To je to, čo ste vy nikdy nedokázali urobiť. Nikdy ste to nedokázali urobiť. V tom je podstatný rozdiel medzi nami a vami. Po druhé. Táto schôdza je nezmyselná (potlesk), táto schôdza je nezmyselná a absurdná. Nehovoriac o tom, že už vôbec nechápem vás kresťanov, ako ste mohli naplánovať túto schôdzu tak, že ste ju dali presne na tieto dni. (Reakcia z pléna.) Pán poslanec, vy ste predsa dali návrh v pondelok alebo utorok, to znamená, že ste museli vedieť, v akom termíne bude schôdza zvolaná, pretože schôdza podľa ústavy, prečítajte si príslušný článok, musí byť zvolaná do siedmich dní od podania takéhoto návrhu. Vy ste spôsobili to, že dnes je schôdza. Alebo mohla byť schôdza v pondelok, ale v pondelok je takisto ešte sviatok, hoci nie je v kalendári napísané, je to veľký sviatok. Načo to robíte? Prečo šírite zlo? Ja tomu fakt nerozumiem. Zlo, zlo a ešte raz zlo. (Potlesk.) Po ďalšie. Chcem povedať, že odvolávať ministra za vyvodzovanie zodpovednosti voči riaditeľovi Všeobecnej zdravotnej poisťovne 120 dní pred voľbami, to len potvrdzuje, že vytĺkate politický kapitál, lebo nemáte inú ponuku. Ja už čakám štyri roky, s čím prídete. Vy ste nepredložili reálne alternatívu tejto vláde, ako by ste to inak robili. Jediné, čo som sa včera dočítal, že nová kolegyňa v KDH chce urobiť z pána Figeľa sexbombu, či sexsymbol, či čo to tam povedala. (Smiech v sále.) Tak toto asi nie je program, ktorý chcete predložiť do novej vlády. Dámy a páni, je to absurdné, zbytočné, prehnané, nečudujte sa, že z našej strany je takáto reakcia. Myslím si, že toto je jedna z najzbytočnejších schôdzí vôbec, aká kedy bola zorganizovaná. A ja sa teším na stretnutie s vami, lebo nepochybujem, že zvoláte schôdzu aj na moje odvolanie. Ďakujem pekne. Nech sa páči, tridsiati štyria môžete zaujať svoje pozície. (Potlesk.)